תהלוכן

תהלוכן (שם מדעי Thaumetopoea), המוכר גם בשם טַוואי התהלוכה, הוא סוג של עש ממשפחת התהלוכניים, בעל גלגול מלא.

רוחב הבוגר 6–8 מ"מ ואורכו 10–20 מ"מ, צבעו חום צהוב וכנפיו בצבע חום-אפור. קיימת דו-צורתיות זוויגית כשהנקבה גדולה מהזכר.

שלב הזחל 
אורכו המרבי 30–40 מ"מ. גוף הזחל מכוסה בשערות המכילות חומר ארסי, היכול לגרום לצריבות ונפיחות (סרפדת). קצות השערות הללו כדוגמת חוד קרס הדיג, והן נשלפות החוצה מגופו של הזחל.

ההטלה חלה בחודשים ספטמבר-אוקטובר, והבקיעה לאחר 6 שבועות. הזחלים טווים קורים ומכאן שמו השני.

בראשית האביב הם עוזבים את העץ בשיירה (על כן שמם) ומתגלמים באדמה. הגולם עובר תקופת דיאפאוזה המסתיימת לרוב בשלהי הקיץ.

מינים בישראל 
תהלוכן האורן (שם מדעי: Thaumetopoea pityocampa), הוא המין הנפוץ והחשוב ביותר בשלושת המינים המצויים בישראל ממשפחת התהלוכניים. צבע הזחל חום והוא דומה לזחל דובון הקורים שגם טווה קורים, אך לא הולך בשיירה.
נפוץ ברוב הארצות באגן הים התיכון. בישראל, מצוי בעיקר במרכז הארץ, מן הכרמל עד דימונה וירוחם, וכן במטולה ובצפון הרי נפתלי, אך ממשיך להתפשט. הזחלים ניזונים במחטים של כל מיני האורן הגדלים בארץ. לזחלי תהלוכן האורן שערות הגורמות לצריבה במגע. הזחלים גורמים נזק לעצי האורן בעיקר לעצים הצעירים.
 תהלוכן האלה (שם מדעי: Thaumetopoea solitaria) - צבע הזחלים אפור, המטווה נבנה על עצי אלה.
תהלוכן האלון או תהלוכן האוג (שם מדעי: Thaumetopoea processionea).

הדברה
בערים שונות בישראל הותקן חוק עזר עירוני, המחייב את בעלי הנכסים בהן, שבשטחם יש עצי אורן, להדביר הזחלים של תהלוכן האורן.

לקריאה נוספת 
עזריה אלון, החי והצומח של ארץ ישראל, כרך 3 - חרקים, משרד הביטחון – ההוצאה לאור והחברה להגנת הטבע, 1989; עמ' 296
 שולט ומנדל, תהלוכן האורן. הרפואה, ספטמבר 2002, 141 (9): 810-814

קישורים חיצוניים

 תהלוכן האורן, באתר של המשרד להגנת הסביבה
 
 אריאל נוי, 12 ילדים שיחקו עם זחל רעיל, ופונו לביה"ח 10 במאי 2010, באתר ואלה!
 
 
 תמונה של תהלוכן האלה בוגר

גלריה

הערות שוליים 

בעלי חיים שתוארו ב-1820
טקסונים שתוארו בידי יקוב הובנר
תהלוכניים
פרוקי רגליים ארסיים